酌道傍古松下錢王水對山絕頂微露塔尖聞有僧院名益錢
作者：張鎡
朝代：宋

paragraphs: 山圍當車巾，佳興坌滿前。
盤松儼如畫，蓋疊疎蘿纏。
沙平恰席許，坐蔭宜鋪氈。
扶筇瞰根穴，湛碧泓寒泉。
霏空雨方來，衆綠爭欣然。
炎銷道旁地，此倍凝陰烟。
摩挲復潄滌，毛骨俱澄鮮。
輪囷復清冷，肯受代謝遷。
何必絕塵世，高潔自永年。
錢王德民深，姓氏水爲傳。
遥瞻窣堵坡，背立蒼巒巔。
人言有廢寺，欲到愁攀緣。
諸天散香華，顧我應惻憐。
被役不爲饑，凡質何繇僊。